## La Generalitat abona els primers cinc milions d’euros a 227 pimes, mamprenedors i cooperatives afectats per la riuada inclosos en les ajudes del pla EMDANA

*** Marian Cano destaca la “celeritat” en el pagament de les ajudes, el termini de les quals es va tancar el 31 d’octubre passat, així com el compromís del Consell en la reconstrucció
* Les ajudes EMDANA cobrixen els gastos de lloguer de locals, de personal laboral, així com dels servicis professionals necessaris per al desenrotllament de l’activitat**

La Generalitat ha pagat els primers cinc milions d’euros pressupostats per a cobrir els gastos corrents de pimes, persones mamprenedores i cooperatives que disposen d’un centre de treball en algun dels municipis afectats per la riuada.

Es tracta de la primera concessió parcial de la línia EMDANA que va posar en marxa la Direcció General de Mamprenedoria i Internacionalització adscrita a la Conselleria d’Innovació, per a impulsar, de manera urgent, la reactivació dels municipis danyats el 29 d’octubre passat i de la qual s’han beneficiat 227 empreses.

Les subvencions EMDANA es van publicar amb un pressupost inicial de 5 milions d’euros i, a causa de la gran demanda, la Conselleria d’Innovació va fer una primera ampliació fins als 20 milions d’euros, i una segona a la fi d’octubre fins als 40 milions d’euros.

Estes ajudes, que arriben a 30.000 euros segons el municipi, cobrixen els gastos de lloguer de locals, de personal laboral contractat, així com dels servicis professionals necessaris per al desenrotllament de l’activitat.

La convocatòria d’ajudes es va publicar el mes de juliol passat. Els beneficiaris van tindre de termini del 15 de setembre al 15 d’octubre per a presentar les sol·licituds.

La consellera d’Innovació, Marián Cano, ha destacat “la celeritat” en la concessió d’estes ajudes directes i “el compromís constant del Govern Valencià per la reconstrucció com a impuls per a l’economia local”.

“Les empreses –ha afegit Marián Cano– són el motor de la nostra economia i tant estes ajudes com la resta que ha implementat el Consell estan sent clau per a reactivar el teixit industrial i que les empreses recuperen l’estabilitat”.

Fecha: 12/11/2025